Iltalehteen yhteyttä ottanut isä kertoo kotona syntyneestä vaaratilanteesta.

Vaarallisesti kuumentunut patteri on keltainen, neliönmuotoinen ja kuvassa oikealla. LUKIJAN KUVA

Hieman yli kaksivuotias tyttö leikki kotona kuvassa näkyvällä pikkupussilla. Sisälle lapsi oli laittanut äidin korun ja muutaman vähän käytetyn patterin. Tyttö kanteli sitä olallaan ympäri asuntoa noin viiden minuutin ajan.

Isä ajatteli, ettei mitään vaaraa voi olla, sillä pussukka oli kiinni vetoketjulla, eikä pattereilla muutoin leikitty.

– Yhtäkkiä tytär toi sydänpussukan ja sanoi ”isi, kuuma pussukka”. Ihmettelin, mistä on kysymys. Otin pussukan käteen ja patteri tuntui pussin läpi kuumalta. Avasin pussin ja otin patterin käteen – sitä ei pystynyt pitämään kädessä, koska se oli niin kuuma, Risto Talvitie kertoo.

Isä päätyi viemään patterin ulos kuistille lumihankeen viilenemään.

– Tuntuu uskomattomalta, että patteri vain kuumeni ja kuumeni. Ei voi kuvitella, että tulipalo aiheutuisi tuollaisesta, Talvitie sanoo.

– Mietin järkyttyneenä sen jälkeen mitä olisikaan voinut tapahtua, jos oikosulku olisi alkanut myöhemmin, kun olisimme pois kotoa ja pussukka olisi kaapissa tai laatikossa, hän jatkaa.

Oikosulun vaara

Turvallisuus- ja kemikaalivirasto Tukesin sivuilla muistutetaan, että mikäli paristossa tai akussa on varausta jäljellä, voi syntyä oikosulku. Silloin patteri voi kuumentua ja aiheuttaa vaaratilanteen.

Oikosulku voi aiheutua, kun patteri pääsee kosketuksiin metalliesineen, kuten kolikon, avaimen tai toisen pariston kanssa. Oikosulussa lämpötila voi nousta nopeastikin ja aiheuttaa tulipalon.

Sivuilla ohjeistetaan joko palauttamaan vanhentuneet tai käytetyt paristot kierrätykseen (esimerkiksi mihin tahansa pattereita myyvään kauppaan keräyslaatikkoon) sekä teippaamalla litium-akkujen virtanavat piiloon.